**Eseménynaptár**

**2014. december:**
Az évzárás és a vizsgaidőszak kezdete miatt nem volt különösebb feladatom. A napi rutinok (levelezőlisták, e-mailezés) elvégzése mellett néhány rövidebb beszélgetésben vettem részt, illetve természetesen a HÖK-ös karácsonyon.

**2015. január, február:**
Itt már több minden történt:
- MMGV
- MMSZV-k
- Visszajelzés mentoroktól
- Mentorkoncepció
- Beszélgetések
- OB-ülés
- TTK Nyílt nap
- Mentorjelentkezés

**Az eseménynaptár kifejtése**

**MMGV**

Az MMGV kérdőív kérdéseit előzetesen kiküldtem a levelezőlistákra, hogy véleményezni lehessen. Ezzel viszonylag kevesen éltek, de a tanácsok, amiket kaptam, jogosak voltak. A kérdőív kitöltése elsején lezárult, a kiértékelést már elkezdtem, de a rengeteg dolgom miatt még nem haladtam vele eléggé jól, remélhetőleg a hétvégén be tudom fejezni. Mivel több gólya nem olvasta el az első kérdés alatti szöveget, ti. hogy ha több mentoruk volt, külön-külön töltsék ki az MMGV-t, így nem tudom pontosan megmondani, hány kitöltés volt, de körülbelül 360.

**MMSZV-k**

Az MMSZV kérdéssorát is lehetett véleményezni, ezzel talán még kevesebben éltek, mint az MMGV esetében. A kérdőívekből összesen hetet készítettem el, minden egyes szakterület mentorairól külön-külön. Sajnos többszöri kérés ellenére is volt olyan szakterület, ahol csak egy kitöltés érkezett be. Az értékelések többsége tükrözte az én véleményemet is.

**Visszajelzés mentoroktól**

Az MMSZV kérdőív véleményezésekor vetették fel, hogy adjunk lehetőséget a mentoroknak, hogy véleményezzék a rendszert, saját- illetve társaik munkáját. Ezt összesen 15 mentor töltötte ki a 72-ből, de az ott kapott válaszok legalább tanulságosak voltak.

**Mentorkoncepció**

Az előzetes mentorkoncepciót elkészítése után azonnal kiküldtem véleményezésre. Örömömre szolgált, hogy ehhez több megjegyzés született, mint a kérdőívekhez. A meglátások alapján elkészítettem a második verziót, amit a küldöttgyűlési meghívóhoz csatoltam is. Annak ellenére, hogy így a rendszer automatikusan kiküldte, észrevételeim szerint senki nem olvasta el. Ezt arra is alapozom, hogy az utólag, e-mailben kapott vélemények jó része a koncepció azon pontjaira vonatkoztak, amik már vagy nincsenek is benne a második verzióban, vagy megtörtént az igényelt változtatás.

Minden esetre, köszönöm a visszajelzéseket. Véleményem szerint a második verzió egy kész, ép koncepció, amelynek részei jó kiindulási alapot adnak az esetleges nézetkülönbségek megvitatására, és már alapból magukban hordozzák a kompromisszumkészséget.

**Beszélgetések**

A földrajz-földtudományi szakterületi koordinátori pozícióra pályázó két személy, Réthy Miklós és Németh Gergely is megkeresett, hogy véleményezzem indulásukat, illetve adjak tanácsokat a HÖK-ről. Mindkettőjükkel megejtettem a találkozót, ahol szerintem megfelelő információkat tudtam adni, illetve az általam feltett kérdésekre ők maguk is olyan válaszokat adtak, amikkel abszolút meg voltam elégedve. Ez úton is szeretnék gratulálni Mikinek, hogy a SzaB őt jelölte.

Ezeken a találkozókon kívül a héten találkoztam Béni Kornéllal is, aki nagyon sok olyan dolgot vetett fel, ami nekem nem jutott eszembe, de hasznosítható a mentorképzés során. Ígéretet kaptam arra, hogy mindezt leírja majd nekem e-mailben is, hogy aztán egy kidolgozott formában valóban része lehessen a képzésnek.

**OB-ülés**

Meghívást kaptam a Kémia Intézet Oktatási Bizottságának ülésére, amelyen sok téma szóba került, ami leginkább aktuális, az a Kémia alapjai kurzus, melyről a Bizottság egyhangúlag megszavazta, hogy nem indul el keresztfélévben.

**TTK Nyílt nap**

A kémiás stand mögött állva mutattam be kísérleteket az érdeklődő diákoknak, szülőknek, illetve rengeteg kérdésre válaszoltam.

**Mentorjelentkezés**

Mivel nem szokás a jelentkezést elindítani a mentorkoncepció elfogadása előtt, ezért e-mailben engedélyt kértem a képviselőktől. Mivel összesen négy válasz érkezett (ebből kettő szóban, a közeli barátaimtól), és azok igenlőek voltak, ezért elindítottam a jelentkezést. Jelenleg 47 jelentkező van. A legrosszabbul a fizika szakterület áll, ott összesen egy jelentkező van eddig. Kérem a szakterületeket, hogy igyekezzenek aktivizálni hallgatóikat!

**Együttműködés**

Kissé keserű hangvételű beszámolómból valószínűleg kiderült, hogy lehangol az az általános passzivitás, ami a mentorokat, képviselőket, tisztségviselőket érinti. Nekem dolgoznom kellett, napokat „szúrtam el” a vizsgaidőszakban azzal, hogy meg kellett csinálnom a kérdőíveket és a koncepciót is. Ezekhez nyilván nem kértem segítséget, de az, hogy a véleményezésre, kitöltésre, egy „igen/nem” elküldésére nem tud valaki időt szánni, meglehetősen szomorú. Azt sem tudom, vajon a jelenlegi beszámolót hányan fogják elolvasni. Annak örülök, hogy a Mentorrendszerrel, mentorképzéssel, magával a mentorkoordinátorsággal kapcsolatban a lelkesedésem töretlen, sőt, az új képzés elkezdésével motiváltabbnak érzem magam, mint valaha.

**Zárógondolatok**

A levelezőlistákat illetve a tisztségviselői e-mail címem megfelelően használtam. A kommunikációs csatornákon mindig jó elérhetőségem volt.

Azoknak, akik a továbbiakban már nem vesznek részt a Mentorrendszerben, köszönöm a közös munkát, élményeket!

Köszönöm, hogy végigolvastátok a beszámolómat! Az esetlegesen felmerülő kérdésekkel nyugodtan keressetek meg bármilyen kommunikációs csatornán, vagy tegyétek fel holnap élőben!

Budapest, 2015.02.06.

Török Mátyás
Mentorkoordinátor
ELTE TTK HÖK
mentorkord@ttkhok.elte.hu
30/270-3144